ประชาชน จับจองพื้นที่ เพื่อรับเสด็จพระบาทสมเด็จพระเจ้าอยู่หัวอย่างเนืองแน่น พร้อมระบุ จะมุ่งมั่นทำความดี เพื่อแสดงถึงความจงรักภักดีต่อสถาบันพระมหากษัตริย์
ประชาชน จับจองพื้นที่ เพื่อรับเสด็จพระบาทสมเด็จพระเจ้าอยู่หัวอย่างเนืองแน่น พร้อมระบุ จะมุ่งมั่นทำความดี เพื่อแสดงถึงความจงรักภักดีต่อสถาบันพระมหากษัตริย์หลังจากเจ้าหน้าที่เปิดให้ประชาชนเข้าจุดคัดกรองแล้ว ได้ทยอยจับจองพื้นที่บริเวณริมถนนหน้าพระลาน และโดยรอบมณฑลพิธีท้องสนามหลวงกันอย่างต่อเนื่อง เพื่อรับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ในการเสด็จพระราชดำเนินเลียบพระนคร โดยขบวนพยุหยาตราทางสถลมารค ในเวลา 16.30 น. ซึ่งทุกคนต่างพร้อมใจแต่งกายด้วยชุดสีเหลือง เพื่อรอชื่นชมพระบารมีของพระบาทสมเด็จพระเจ้าอยู่หัวและพระบรมวงศานุวงศ์ทุกพระองค์อย่างใกล้ชิด ขณะที่เจ้าหน้าที่ตำรวจ แพทย์ พยาบาล และจิตอาสา คอยดูแลประชาชนอย่างใกล้ชิด พร้อมประกาศแจ้งเตือนหากผู้ใดมีอาการเจ็บป่วย ให้รีบแจ้งเจ้าหน้าที่ทันที เพื่อรักษาอาการเบื้องต้น โดยเฉพาะผู้สูงอายุ เนื่องจากสภาพอากาศที่ร้อน ทั้งนี้ประชาชน กล่าวว่า รู้สึกปลาบปลื้มใจที่ได้ร่วมเป็นส่วนหนึ่งในพิธีประวัติศาสตร์ และด้วยความเทิดทูนสถาบันพระมหากษัตริย์ ขอแสดงความจงรักภักดี และยินดีที่จะร่วมทำความดีในฐานะจิตอาสาอย่างเต็มที่สำหรับจุดบริการทางการแพทย์ สำหรับดูแลประชาชนที่มาร่วมพระราชพิธีแบ่งเป็น 6 โซน 37 จุดประกอบด้วย 1. ใต้สะพานสมเด็จพระปิ่นเกล้า2. หน้าพิพิธภัณฑ์เหรียญ 3. ถนนพระสุเมรุ 4. ลานพลับพลามหาเจษฎาบดินทร์ 5. แยกเสาชิงช้า 6. มิวเซียมสยาม ส่วนบริการห้องน้ำ กรุงเทพมหานครได้จัดเตรียมรถสุขาเคลื่อนที่ไว้ จำนวน 48 คัน กระจายตามจุดบริการอาหารและโซนต่างๆ จุดละ 2 คัน นอกจากนี้ยังมีบ้านเรือนของประชาชนที่ยินดีให้การสนับสนุนห้องสุขาสำรองจำนวน 68 หลังคาเรือน โดยจะมีสติ๊กเกอร์ติดไว้เพื่อเป็นสัญลักษณ์ให้ประชาชนทราบ